ΟΔΗΓΙΕΣ

Πολλές φορές αν θέλω να κάνω κάτι πρέπει να ακολουθήσω κάποιες οδηγίες. Για παράδειγμα αν θέλω να χρησιμοποιήσω μια **καινούρια συσκευή** διαβάζω τις οδηγίες χρήσης. Αν θέλω να παίξω ένα **καινούριο επιτραπέζιο παιχνίδι** διαβάζω πρώτα τις οδηγίες. Αν θέλω να φτιάξω **ένα φαγητό** για πρώτη φορά, ακολουθώ τις οδηγίες μιας συνταγής μαγειρικής. Πολλές φορές χρειάζεται κι εγώ να δώσω οδηγίες. Για παράδειγμα **να εξηγήσω στους φίλους μου πώς παίζεται ένα παιχνίδι** αν δεν το γνωρίζουν. Υπάρχουν πολλοί τρόποι να δώσουμε οδηγίες. Ένας τρόπος είναι να χρησιμοποιήσω τον **Ενεστώτα** και να κάνω μια περιγραφή. Συνήθως χρησιμοποιούμε το πρώτο πρόσωπο του πληθυντικού.

Παράδειγμα: Τηγανιτές πατάτες

1.**Ξεπλένουμε** τις πατάτες.

2.**Καθαρίζουμε** τη φλούδα.

3.Τις **κόβουμε** σε μικρά κομμάτια.

4.Τις **ρίχνουμε** σε ένα τηγάνι με ζεστό λάδι.

5.Μόλις τηγανιστούν τις **βγάζουμε** και τις **αφήνουμε** λίγο να στραγγίξουν.

6.**Ρίχνουμε** από πάνω αλάτι και αν θέλουμε ρίγανη ή τριμμένο κασέρι.

Το βιβλίο στις ασκήσεις του χρησιμοποιεί το δεύτερο πρόσωπο του πληθυντικού. Έτσι τις παραπάνω οδηγίες θα τις δώσουμε ως εξής:

1.**Ξεπλένετε** τις πατάτες.

2.**Καθαρίζετε** τη φλούδα.

3.Τις **κόβετε** σε μικρά κομμάτια.

4.Τις **ρίχνετε** σε ένα τηγάνι με ζεστό λάδι.

5.Μόλις τηγανιστούν τις **βγάζετε** και τις **αφήνετε** λίγο να στραγγίξουν.

6.**Ρίχνετε** από πάνω αλάτι και αν θέλετε ρίγανη ή τριμμένο κασέρι.

Άλλοι τρόπου να δώσεις οδηγίες: Μπορείς να χρησιμοποιήσεις το «να». Για παράδειγμα:

1.**Να ξεπλύνετε** τις πατάτες

2.**Να καθαρίσετε** τη φλούδα.

Μπορείς επίσης να δώσεις απευθείας εντολές. Για παράδειγμα:

1.**Ξέπλυνε** τις πατάτες.

2.**Καθάρισε** τη φλούδα.

Σε αυτούς τους τρόπους θα εξασκηθείς σε μεγαλύτερες τάξεις.